Satannish

Satannish on Marvel-kustantamon luoma superroisto, ikiaikainen demoni. Hahmon ensiesiintyminen tapahtui Doctor Strange-lehden numerossa 175. Hahmon loivat Roy Thomas ja Gene Colan. Nykyään Satannish on oletettavasti kuollut, mutta demonisten olentojen sitkeyden perusteella on mahdollista, että hän on elossa. 

 Historia 

Satannish on korkeimman mahdollisen luokan demoni. Hän hallitsee omaa helvetillistä ulottuvuuttaan, jossa kirotut sielut viruvat vangittuina ikiajoiksi. Useat näistä sieluista ovat tehneet sopimuksen Satannishin kanssa ja vastaanottaneet valtaa tai voimaa vastineeksi omasta sielustaan. Alun perin Satannishin luultiin syntyneen, kun Demiurgi tuhosi pahat Vanhat Jumalat ja palasia näistä jäi leijailemaan olemassaolon tasoille. 

Jotkin osaset tästä voimasta tiivistyivät muodostaen helvetillisiä demoneita, joista Satannishin luultiin olevan yksi vanhimmista ja mahtavimmista. Todellisuudessa Satannish on kokonaan velho Dormammun luomus. Dormammu on opettanut Satannishia ja jopa asettanut hänet hallitsemaan helvetillistä ulottuvuutta.

Dormammu toivoi voivansa käyttää Satannishia pelinappulana yrittäessään laajentaa omaa valtakuntaansa. Kehityttyään täyteen voimaansa Satannish on piinannut ihmiskuntaa usein lukuisilla eri tavoilla. Silloin tällöin Satannish suo voimiaan ihmisagenteilleen, jotka antavat tästä voimasta vastineeksi sielunsa. 

Tohtori Outo, maapallon ulottuvuuden voimakkain velho, on silloin tällöin nostattanut Satannishin voiman loitsuissaan, muttei kuitenkaan koskaan ole antautunut demonin palvelukseen. Tohtori Outo tapasi Satannishin ensimmäisen kerran mystisen Lordi Nekronin yrittäessä epätoivoisesti uhrata Oudon sielua omansa sijaan Satannishille. Pian tämän jälkeen Satannishin Pojat -niminen kultti jota johti Asmodeus (todellisuudessa Oudon vanha ystävä lääketieteellisestä, tohtori Charles Benton), sai lisättyä omia voimiaan Satannishin voimien kautta. 

Ainoastaan Tohtori Oudon, Musta Ritarin ja Kostajien väliintulo pelasti maailman tuhoutumiselta. Asmodeus kuoli sydänkohtaukseen tapahtumien aikana, mutta palasi myöhemmin piinaamaan Outoa tämän ollessa Puolustajissa. Asmodeus kuitenkin epäonnistui ja Satannish sai sielunsa. 

Satannish on myös liittoutunut kahden muun Helvetin herran kanssa. Yhdessä Mefiston ja Thogin kanssa Satannish yritti tuoda Helvetin maan päälle. Hanke epäonnistui Puolustajien puuttuessa asiaan. Satannish onkin tämän jälkeen pitänyt vihaa yllä Mefiston kanssa. Tohtori Outo puuttui jälleen kerran taisteluun Mefiston ja Satannishin taistellessa Paroni Mordon sielusta, joka oli tehnyt sopimuksen kummankin demonin kanssa.

Taistelu raivosi läpi Manhattanin, kunnes Tohtori Outo heitti loitsun, jonka ansiosta demonit sulautuisivat yhdeksi olennoksi elleivät nämä lopettaisi mellastustaan. Kyllästyneenä ja haluttomina luopumaan identiteetistään molemmat demonit vetäytyivät luopuen vaateistaan Mordon sieluun. 

Lopulta Satannish yritti valloittaa kaikki Helvetin tasot opettajansa Dormammun avustamana, mutta suunnitelma epäonnistui ja Mefisto tuhosi Satannishin. Satannishin tuhon jälkeen miltei samanlainen demoni nimeltään Molgotha on esiintynyt useasti, mutta mikä olennon suhde on Satannishiin jää nähtäväksi.

 Voimat & varusteet 
Satannish oli eläessään valtavan voimakas olento. Fyysistä voimakkuuttaan hän kykeni lisäämään maagisilla tavoilla tuntemattomille tasoille asti (luultavasti yli 100 tonnin nostokapasiteettiin), mutta Satannishin todelliset voimat olivatkin valtavissa myötäsyntyisissä maagisissa voimissa. Satannish kykeni käyttämään maagista energiaansa monenlaisiin tarkoituksiin, kuten oman fyysisen voimansa lisäämiseen, levitaatioon, mystisiin energiaiskuihin, teleportaatioon, näkymättömyyteen, materian manipulointiin, koon muutoksiin, muodonmuutoksiin jne. Lisäksi Satannish käytti eläessään kykyjä hallita aikaa. 

Demonina Satannish on kuolematon eikä tarvitse selvitäkseen ruokaa, juomaa, ilmaa tai unta. Satannishilla ei ole ollut useita varsinaisia vihollista. Ainoastaan Mefisto ja Thog voidaan laskea varteenotettaviksi vastustajiksi.

luokka:Marvel-universumin demonit
Luokka:Kuvitteelliset maagikot